Արամ Սամվելյան

Արամ Հարությունի Սամվելյան (Սամուելյան), (), հայ օպերային երգիչ, դրամատիկ տենոր, ՀԽՍՀ վաստակավոր արտիստ (1956)։ Երևանի Հ․ Պարոնյանի անվան երաժշտական կոմեդիայի պետական թատրոնի հիմնադիրներից մեկը։

Կենսագրություն 
Ծնվել է Ախալցխայում։ 1919 թվականին տեղափոխվել է Բաթում, որտեղ 1926-1931 թվականներին աշխատել է տեղի պետական թատրոնում՝ որպես դիմահարդարի օգնական, 1933-1939 թվականներին՝ հայկական և հունական թատերական ստուդիաներում՝ որպես դիմահարդար։ 1939 թվականին ավարտել է Աջարիայի պետական երաժշտական ուսումնարանի վոկալ բաժինը և տեղափոխվել Երևան։ 1939-1940 թվականներին եղել է Հայաստանի նորաստեղծ պետական ջազ նվագախմբի մենակատար։ 1939-1945 թվականներին սովորել է Երևանի կոնսերվատորիայի վոկալ-երգեցողության բաժնում։ 1941-1943 թվականներին աշխատել է որպես դիմահարդար։ 1942 թվականին հրավիրվել է նոր ստեղծվող Երևանի Հ․ Պարոնյանի անվան երաժշտական կոմեդիայի պետական թատրոն և եղել է հիմնադիրներից ու արտիստներից մեկը։ Եղել է թատրոնում բեմադրված դասական գրեթե բոլոր օպերետների հերոսների առաջին մարմնավորողը։

Ստեղծագործական գործունեություն 
1944-1959 թվականներին աշխատել է Երևանի օպերայի և բալետի թատրոնում՝ որպես մեներգիչ (դրամատիկ տենոր)։ Հանդես է եկել հետևյալ օպերաներում՝
 Ջակոմո Պուչինիի «Չիո-Չիո-Սան» (Պինկերտոն)
 Պյոտր Չայկովսկիի «Մազեպա» (Անդրեյ)
 Պյոտր Չայկովսկիի «Պիկովայա դամա» (Գերման)
 Պյոտր Չայկովսկիի «Իոլանտա» (Վեդեմոն)
 Սեն Սանսի «Սամսոն և Դալիլա» (Սամսոն)
 Տիգրան Չուխաճյանի «Լեբլեբիջի» (Արմեն)
 Տիգրան Չուխաճյանի «Արշակ Երկրորդ» (Տիրիթ)
 Արմեն Տիգրանյանի «Անուշ» (Սարո)
 Ժորժ Բիզեի «Կարմեն» (Խոսե)
 Ջուզեպպե Վերդիի «Աիդա» (Ռադամես)
 Ջուզեպպե Վերդիի «Տրուբադուր» (Մանրիկո)

1959 թվականին կրկին վերադարձել է երաժշտական կոմեդիայի պետական թատրոն՝ որպես առաջատար մենակատար։ Հանդես է եկել հետևյալ ներկայացումներում՝
 Ռ.Նելսոնի «Թագավորը զվարճանում է» (Լեոնդ)
 Իմրե Կալմանի «Բայադերա» (Ռաջամ)
 Իմրե Կալմանի «Սիլվա» (Էդվին)
 Վալենտինովի «Հրո քրմուհի» (Լյուսիեն Բոմիե)
 Տիգրան Չուխաճյանի «Կարինե» (Արմեն)
 «Մարիցա» (Տասիլո)
Անձնավորել է հայ ժամանակակից օպերետների և երաժշտական կատակերգությունների հերոսներին, խաղացել բնութագրական դերեր։ Կատարել է նաև դասական և ազգային երգեր։

Մրցանակներ 
 ՀԽՍՀ վաստակավոր արտիստ, 1956 թվական
 ԽՍՀՄ Պատվո շքանշան, 1956 թվական
 ԽՍՀՄ մշակույթի նախարարության մեդալ, 1967 թվական

Ծանոթագրություններ 

Հայ օպերային երգիչներ
1908 ծնունդներ
1991 մահեր
ՀԽՍՀ վաստակավոր արտիստներ